追和虎丘寺清遠道士詩
作者：皮日休
朝代：唐

paragraphs: 成道自衰周，避世窮炎漢。
荆杞雖云梗，煙霞尚容竄。
茲岑信靈異，吾懷愜流玩。
石澀古鐵鉎，嵐重輕埃漫。
松膏膩幽徑，蘋沫著孤岸。
諸蘿幄幕暗，衆鳥陶匏亂。
巖罅地中心，海光天一半。
玄猨行列歸，白雲次第散。
蟾蜍生夕景，沆瀣餘清旦。
風日采幽什，墨客學靈翰。
嗟予慕斯文，一詠復三歎。
顯晦雖不同，茲吟粗堪贊。